b'\n_START_ARTICLE_\nZastava Etiopije\n_START_PARAGRAPH_\nZast\xc3\xa1va Eti\xc3\xb3pije je zeleno-rumeno-rde\xc4\x8da zastava. Sprejeli so jo 6. februarja 1996. Po navadi jo vidimo brez modrega diska in rumenega znamenja s peterokrako zvezdo. Mnogi Etiopci ne priznavajo modrega diska in znamenja z zvezdo, saj je pri\xc5\xa1el kasneje z veliko rev\xc5\xa1\xc4\x8dino in lakoto. Ta zastava ima ve\xc4\x8d kot tiso\xc4\x8d let staro zgodovino._NEWLINE_Barve afri\xc5\xa1ke enotnosti, rde\xc4\x8da, zelena in rumena se pojavljajo na eni najstarej\xc5\xa1ih afri\xc5\xa1kih zastav. Te barve so uporabili za narodno zastavo Etiopije v letu 1897, leto po bitki pri Adovi, kjer se je Etiopija obranila pred kolonialnimi vpadi Italije. Pred tem je to barvno kombinacijo uporabljala kot uradni prapor Salomonova dinastija. Kraljevska zastava je velikokrat uporabljala znamenje kronanega leva, ki je v rumenem polju nosil kri\xc5\xbe. Zastava naj bi bila povezava med tevahedsko cerkvijo, ljudmi in narodom. Kaj posamezna barva predstavlja, je odvisno od vidika. V splo\xc5\xa1nem pa rde\xc4\x8da predstavlja afri\xc5\xa1ko kri, prelito v obrambi de\xc5\xbeele, rumena mir in so\xc5\xbeitje med etiopskimi etni\xc4\x8dnimi in verskimi skupinami in zelena skoraj vedno predstavlja de\xc5\xbeelo in njeno rodovitnost. Drugi afri\xc5\xa1ki narodi so pri svojem osamosvajanju velikokrat prevzeli te tri barve in danes so znane kot panafri\xc5\xa1ke barve._NEWLINE_Pred letom 1996 in tudi \xc5\xa1e danes uporabljajo v de\xc5\xbeeli in svetu zastavo brez znamenj. V \xc4\x8dasu Derga so uporabljali ve\xc4\x8d razli\xc4\x8dnih znakov, osnovna barvna shema pa je ve\xc4\x8dinoma ostajala nespremenjena._NEWLINE_Zvezda, ki je pentagram, je rumena na modrem disku, ki prekriva zelen in rde\xc4\x8d trak. Zvezda pri\xc4\x8da o etiopski svetli prihodnosti in nakazuje povezavo s Salomonovim rodom. Rumeni \xc5\xbearki, ki jih zvezda izseva, so enakih razdalj in predstavljajo enakost Etiopcev, ne glede na raso, vero ali spol.'